
_START_ARTICLE_
Havana
_START_SECTION_
Historie
_START_PARAGRAPH_
Det var conquistadoren Diego Velasquez de Cuellar, som i 1515 grundlagde den første by på Cuba. Byen, som lå på øens sydkyst, fik navnet La Habana, blev i 1519 flyttet til dens nuværende placering. _NEWLINE_Havana var oprindeligt et handelssted og valgtes i 1607 som hovedstad i den spanske koloni Cuba. Byen udviklede sig til at blive den vigtigste havneby i de spanske kolonier i den Nye Verden._NEWLINE_Havana led under fribytteres nedbrænding af byen i 1538 samt plyndringer i 1553 og 1555. Storbritannien indtog byen i 1762 og gav den det følgende år i bytte for Florida. Efter at have fået byen tilbage gjorde spanierne den til den bedst befæstede by i Amerika._NEWLINE_Under spiritusforbudstiden i USA i 1920'erne var Havana et populært feriemål for amerikanere; nat- og spilleklubberne overlevede ophævelsen af spiritusforbuddet, men de fleste blev lukket i 1959 efter den cubanske revolution. Det var i denne periode, de mange amerikanerbiler kom til Cuba, disse biler præger stadig i dag bybilledet i Havana trods deres efterhånden ringe stand._NEWLINE_I det gamle Havana er der bevaret meget af den spanske koloniale arkitektur, og bydelen er på UNESCOs Verdensarvsliste.
_START_SECTION_
Placering
_START_PARAGRAPH_
Havana ligger i den nordvestlige del af Cuba og udgør en selvstændig provins, Ciudad de La Habana. Byen strækker sig vest og sydpå fra bugten Bahia de la Habana._NEWLINE_Byen grænser op til Floridastrædet mod nord og til provinsen La Habana i alle andre retninger.